ประกาศกระทรวงเกษตรและสหกรณ์ เรื่อง กำหนดประเภทของเรือสนับสนุนการประมง (ฉบับที่ 2) พ.ศ. 2560
ประกาศกระทรวงเกษตรและสหกรณ์
ประกาศกระทรวงเกษตรและสหกรณ์
เรื่อง
กำหนดประเภทของเรือสนับสนุนการประมง (ฉบับที่ ๒)
พ.ศ. ๒๕๖๐
 

ตามที่กระทรวงเกษตรและสหกรณ์ได้ออกประกาศกระทรวงเกษตรและสหกรณ์
เรื่อง กำหนดประเภทของเรือสนับสนุนการประมง พ.ศ. ๒๕๖๐ ลงวันที่ ๑๓ มิถุนายน พ.ศ.
๒๕๖๐ เพื่อกำหนดให้เรือที่จดทะเบียนตามกฎหมายว่าด้วยเรือไทย
เป็นเรือกลเดินทะเลใกล้ฝั่ง เรือกลเดินทะเลเฉพาะเขต เรือกลเดินทะเลชายแดน
เรือกลเดินทะเลระหว่างประเทศ
ประเภทการใช้บรรทุกผลิตภัณฑ์นํ้ามันที่มีจุดวาบไฟต่ำกว่าหกสิบองศาเซลเซียส
และประเภทการใช้บรรทุกผลิตภัณฑ์น้ำมันที่มีจุดวาบไฟสูงกว่าหกสิบองศาเซลเซียส
ขนาดตั้งแต่สามสิบตันกรอสแต่ไม่เกินหนึ่งพันตันกรอสเป็นเรือสนับสนุนการประมง
ที่ต้องติดตั้งระบบติดตามเรือ และแจ้งการเข้าออกท่าเทียบเรือประมง นั้น

เนื่องจากปรากฏข้อเท็จจริงว่ามีเรือบรรทุกผลิตภัณฑ์น้ำมันดังกล่าวในบางประเภทหรือการบรรทุกผลิตภัณฑ์น้ำมันในบางกิจกรรม
มิได้บรรทุกผลิตภัณฑ์น้ำมันประเภทซึ่งใช้กับเรือประมงหรือมีการควบคุมการขนถ่ายน้ำมันที่สามารถตรวจสอบและควบคุมการขนถ่ายน้ำมันโดยหน่วยงานที่เกี่ยวข้องจึงไม่มีความเสี่ยงในการให้บริการน้ำมันแก่เรือประมง
เห็นควรแก้ไขเพิ่มเติมประกาศดังกล่าวอาศัยอำนาจตามความในข้อ ๑๐
ของคำสั่งหัวหน้าคณะรักษาความสงบแห่งชาติ ที่ ๒๒/๒๕๖๐ เรื่อง การแก้ไขปัญหาการทำการประมงผิดกฎหมาย
ขาดการรายงาน และไร้การควบคุม เพิ่มเติมครั้งที่ ๔ ลงวันที่ ๔ เมษายน พุทธศักราช
๒๕๖๐ รัฐมนตรีว่าการกระทรวงเกษตรและสหกรณ์ออกประกาศไว้ดังนี้

ข้อ
๑ ให้เพิ่มความต่อไปนี้เป็นวรรคสอง
วรรคสาม และวรรคสี่ ของข้อ ๑ แห่งประกาศกระทรวงเกษตรและสหกรณ์ เรื่อง
กำหนดประเภทของเรือสนับสนุนการประมง พ.ศ. ๒๕๖๐ ลงวันที่ ๑๓ มิถุนายน พ.ศ. ๒๕๖๐
ความในวรรคหนึ่งมิให้ใช้บังคับแก่เรือบรรทุกผลิตภัณฑ์น้ำมันดังนี้
(๑)
เรือบรรทุกผลิตภัณฑ์น้ำมันเตา
(๒)
เรือบรรทุกผลิตภัณฑ์น้ำมันซึ่งมีการทำสัญญาโดยตรงกับบริษัทน้ำมันในประเทศไทยให้เป็นผู้จัดส่งผลิตภัณฑ์น้ำมันระหว่างคลังน้ำมันในประเทศไทย
หรือขนส่งผลิตภัณฑ์น้ำมันระหว่างคลังน้ำมันในประเทศไทยกับต่างประเทศ
เรือบรรทุกผลิตภัณฑ์น้ำมันตาม
(๑)
ต้องมีการระบุในใบอนุญาตให้ใช้เรือโดยชัดเจนว่าเป็นเรือบรรทุกผลิตภัณฑ์น้ำมันตามประเภทดังกล่าว
กรณีเรือบรรทุกผลิตภัณฑ์น้ำมันตาม
(๒)
ให้ได้รับยกเว้นตามวรรคสองเฉพาะในช่วงเวลาที่สัญญาระหว่างโรงกลั่นน้ำมันกับเรือบรรทุกผลิตภัณฑ์น้ำมันยังมีผลใช้บังคับ
และผู้ประกอบการดังกล่าวได้จัดส่งสัญญาให้กรมประมงทราบแล้ว

ข้อ
๒ บทบัญญัติในข้อ ๑
ให้มีผลใช้บังคับกับเรือบรรทุกผลิตภัณฑ์น้ำมันที่ถูกกำหนดให้เป็นเรือสนับสนุนการประมงตามประกาศกระทรวงเกษตรและสหกรณ์
เรื่อง กำหนดประเภทของเรือสนับสนุนการประมง พ.ศ. ๒๕๖๐ ลงวันที่ ๑๓ มิถุนายน พ.ศ.
๒๕๖๐ ที่ได้ดำเนินการตามที่กำหนดไว้ในข้อ ๑
ภายในสามสิบวันนับแต่วันที่ประกาศนี้ใช้บังคับ

ข้อ
๓[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๒๐
กันยายน พ.ศ. ๒๕๖๐
พลเอก ฉัตรชัย สาริกัลยะ
รัฐมนตรีว่าการกระทรวงเกษตรและสหกรณ์










ภวรรณตรี/จัดทำ
๕ ตุลาคม ๒๕๖๐

ปุณิกา/ตรวจ
๕ ตุลาคม ๒๕๖๐






















[๑] ราชกิจจานุเบกษา
เล่ม ๑๓๔/ตอนพิเศษ ๒๔๒ ง/หน้า ๑๒/๒๙ กันยายน ๒๕๖๐